b'\n_START_ARTICLE_\nHiljaisuuden talo\n_START_SECTION_\nJuoni\n_START_PARAGRAPH_\nAmerikkalainen Kingsley Smith saapuu Tukholmaan tuomaan terveisi\xc3\xa4 pankkiiri Hassemanille t\xc3\xa4m\xc3\xa4n pojalta Alfredilta. Smith murhaa pankkiirin ja taloudenhoitaja Karinin. H\xc3\xa4n lavastaa murhan n\xc3\xa4ytt\xc3\xa4m\xc3\xa4\xc3\xa4n silt\xc3\xa4, ett\xc3\xa4 pankkiiri ja taloudenhoitaja olisivat murhanneet toisensa. Seuraavana p\xc3\xa4iv\xc3\xa4n\xc3\xa4 Karinin tytt\xc3\xa4rentyt\xc3\xa4r Susanna saapuu paikalle ja h\xc3\xa4lytt\xc3\xa4\xc3\xa4 poliisin, koska ei p\xc3\xa4\xc3\xa4se sis\xc3\xa4\xc3\xa4n. Poliisiasessori Portan ei usko, ett\xc3\xa4 Hasseman ja Karin olisivat tappaneet toisensa, eik\xc3\xa4 my\xc3\xb6sk\xc3\xa4\xc3\xa4n Susanna. Ilmenee, ett\xc3\xa4 Alfred on kuollut Chicagossa. Alfredina esiintyv\xc3\xa4 Gus Harryson keplottelee itsens\xc3\xa4 pankkiirin asuntoon, jossa s\xc3\xa4ilytet\xc3\xa4\xc3\xa4n suuria rahasummia ja testamenttia, jossa m\xc3\xa4\xc3\xa4r\xc3\xa4t\xc3\xa4\xc3\xa4n huomattava omaisuus Susannalle._NEWLINE_Asianajaja Juliani l\xc3\xa4htee mukaan Smithin juoneen, mik\xc3\xa4li saa osan rahoista. Smith ja Juliani kidnappaavat Susannan ja sy\xc3\xb6tt\xc3\xa4v\xc3\xa4t h\xc3\xa4nelle unil\xc3\xa4\xc3\xa4kkeit\xc3\xa4. Gusin omatunto alkaa kolkuttaa. Smith ja Juliani ampuvat Gusia ja sys\xc3\xa4\xc3\xa4v\xc3\xa4t h\xc3\xa4net samaan huoneeseen Susannan kanssa. Gus paljastaa Susannalle todellisen henkil\xc3\xb6llisyytens\xc3\xa4 ja kuolee. Susannan onnistuu paeta. Portan on alkanut etsi\xc3\xa4 Susannaa ja saapuu hiljaisuuden taloon poliisien kanssa. Roistot saadaan satimeen. My\xc3\xb6s Susanna l\xc3\xb6ydet\xc3\xa4\xc3\xa4n. Toivuttuaan h\xc3\xa4n pyyt\xc3\xa4\xc3\xa4, ett\xc3\xa4 saisi j\xc3\xa4\xc3\xa4d\xc3\xa4 Portanin luo.\n_START_SECTION_\nVastaanotto\n_START_PARAGRAPH_\nHiljaisuuden talo sai ruotsalaislehdist\xc3\xb6lt\xc3\xa4 varsin negatiivisen vastaanoton. Dagens Nyheterin Cyrano kirjoitti: "Man fr\xc3\xa5gar sig hur fullvuxna m\xc3\xa4nniskor kunnat \xc3\xa5stadkomma n\xc3\xa5gonting s\xc3\xa5dant som detta ---" (Her\xc3\xa4\xc3\xa4 kysymys, kuinka aikaihmiset ovat saaneetkaan aikaan moista ---). J\xc3\xa4lkeenp\xc3\xa4in Hiljaisuuden taloa on kutsuttu ruotsalaisen elokuvan ensimm\xc3\xa4iseksi suureksi fiaskoksi.\n_START_SECTION_\nTuotanto ja esitykset\n_START_PARAGRAPH_\nHiljaisuuden talo oli osa turkulaisen Lahyn-Filmin suunnitelmaa, johon kuului kuusi kokoillan teatterielokuvaa. Suunnitelmasta toteutui vain Hiljaisuuden talo ja Vale-Greta. Hiljaisuuden taloa ei esitetty Suomessa lainkaan, Vale-Greta esitettiin Helsingiss\xc3\xa4 helmikuussa 1934._NEWLINE_Hiljaisuuden talon p\xc3\xa4\xc3\xa4osia n\xc3\xa4ytteliv\xc3\xa4t ruotsalaiset n\xc3\xa4yttelij\xc3\xa4t. Sivuosissa n\xc3\xa4htiin nelj\xc3\xa4 suomalaista n\xc3\xa4yttelij\xc3\xa4\xc3\xa4: Edith Lamroth, Bengt Lindroos, Bruno Lindroos ja Paul Troupp.'